Մալիկա Այան

**Մալիկա Այան** (, ), իտալացի երգչուհի, հեղինակ կատարող։

## Կենսագրություն
### Երիտասարդ տարիներ և կարիերայի սկիզբ
Մալիկա Այանը ծնվել է Միլանում 1984 թվականի հունվարի 31-ին՝ մարոկկացու և իտալուհու ընտանիքում։ 1995 թվականին, 11 տարեկանում, նա միացել է Լա Սկալա թատրոնի տղաների երգչախմբի կազմին, որտեղ մնացել է մինչև 2001 թվականը, նրան հաճախ վստահում էին մենակատարի համար նախատեսված մեներգեր։ Նույն տարիներին նա սովորել է թավջութակ նվագել Միլանի կոնսերվատորիայում։

### Պայմանագիր Sugar-ի հետ և առաջին ալբոմը
2007 թվականին Մալիկան պայմանագիր է կնքել *Sugar Music*-ի հետ։ «*Malika Ayane*» դեբյուտային ալբոմը լույս է տեսել 2008 թվականի սեպտեմբերի 26-ին, վաճառվել է ավելի քան 80 000 օրինակ, ալբոմն արժանացել է պլատինե սերտիֆիկատի։

Առաջին ալբոմի երկրորդ սինգլը դարձավ «*Feeling Better*» երգը։ Սինգլը չորս ամիս գլխավորում էր երաժշտական չարթերը, շնորհիվ այն բանի, որ երգն ակտիվորեն օգտագործվում էր հեռուստատեսային գովազդներում։ Սինգլն ավելի քան 31 շաբաթ անցկացրեց իտալական *FIMI* չարթի լավագույն 100-յակում, ինչն այդ պահին ռեկորդային էր երիտասարդ արտիստների համար։

### Սան Ռեմո 2009: Come foglie
2009 թվականի փետրվարին Մալիկան մասնակցում է Սան Ռեմոյի երաժշտական փառատոնին երիտասարդ արտիստների անվանակարգում «*Come foglie*» երգով, որը գրել է *Negramaro* խմբի առաջատար Ջուլիանո Սանջորջին։ Երգը մեծ հաջողություն է ունենում, Մալիկան զբաղեցնում է երկրորդ տեղը երիտասարդ արտիստների անվանակարգում։ «*Come foglie*»-ն հասնում է երկրորդ հորիզոնականին *FIMI* չարթում, ավելի ուշ սինգլը ստանում է պլատինե սերտիֆիկատ։

### Սան Ռեմո 2010: Ricomincio da qui և Grovigli
2010 թվականի փետրվարին Մալիկան մասնակցում է Սան Ռեմոյի 60-րդ փառատոնին՝ հիմնական անվանակարգում՝ «Ricomincio da qui» ստեղծագործությամբ։ Երգի տեքստը գրել է Մալիկան Պաչիֆիկոյի հետ համահեղինակությամբ, երաժշտության հեղինակն է Ֆերդինանդո Արնոն։ Երգն այնքան լավ ընդունվեց, որ Մալիկան արժանացավ քննադատների «Միա Մարտինի» մրցանակին և փառատոնի լրագրողների մրցանակին։ Այնուամենայնիվ, եզրափակչում երգը չմտավ փառատոնի լավագույն եռյակի մեջ, ինչը դժգոհություն առաջացրեց դահլիճում նստած հանդիսատեսի մոտ։ Դժգոհությանը միացան նաև նվագախմբի անդամները, որոնք ի նշան բողոքի նոտաները նետում էին բեմ։ Փառատոնից հետո սինգլը հաջողությամբ կվաճառվի, կստանա պլատինե հավաստագիր և կդառնա այդ տարվա փառատոնի բոլոր մասնակիցների շարքում ամենաառևտրային առումով հաջողվածը։

2009 թվականի փետրվարի 19-ին Մալիկան թողարկում է երկրորդ ալբոմը՝ «Grovigli», որը հետագայում կստանա երկու պլատինե հավաստագրեր և կվաճառվի ավելի քան 100 000 օրինակով։

### Սան Ռեմո 2013: E se poi
2012 թվականի դեկտեմբերի 13-ին հաստատվում է Մալիկայի մասնակցությունը 2013 թվականի Սան Ռեմո փառատոնին երկու երգով՝ «E se poi» և «Niente»: Երկու երգերի հեղինակն է Ջուլիանո Սանջորջին։ Փառատոնի եզրափակչում «E se poi» ստեղծագործությունը զբաղեցրել է 4-րդ տեղը, իսկ ավելի ուշ արժանացել է պլատինե մրցանակի։

### Սան Ռեմո 2015 և Naïf ալբոմի թողարկում
2014 թվականի դեկտեմբերի 14-ին Կառլո Կոնտին հաստատում է Մալիկայի մասնակցությունը Սան Ռեմո 2015 փառատոնին «Adesso e qui (nostalgico presente)» երգով։ Երգչուհուն հաջողվում է գրավել 3-րդ տեղը փառատոնի եզրափակչում, ինչպես նաև երկրորդ անգամ նվաճել «Միա Մարտինի» քննադատների մրցանակը։ «Adesso e qui (nostalgico presente)»-ն զբաղեցրել է իններորդ տեղը FIMI չարթում, ստացել պլատինե հավաստագիր, ինչպես նաև EarOne-ի տվյալներով՝ երգը 2015 թվականին իտալական ռադիոյով ռոտացիաների քանակով զբաղեցրել է երրորդ տեղը։

2015 թվականի փետրվարի 12-ին Մալիկան թողարկում է իր չորրորդ «*Naïf*» ալբոմը։ Ալբոմը հասել է իններորդ հորիզոնականին FIMI-ի չարթում և ստացել ոսկե հավաստագիր։ Ալբոմի երկրորդ սինգլը դարձավ «*Senza fare sul serio*» ստեղծագործությունը։ Երգը միանգամից հայտնվում է *FIMI*-ի չարթի լավագույն տասնյակում և 2015 թվականին ռադիոյով իտալացի կատարողների շրջանում զբաղեցնում է երկրորդ տեղը ըստ հայտնիության։ Երգը դարձավ իսկական ամառային հիթ՝ հասնելով եռակի պլատինե կարգավիճակի՝ ավելի քան 150 000 վաճառված օրինակների համար։

### Մասնակցություն մյուզիքլին
2016 թվականի նոյեմբերից մինչև 2017 թվականի հունվարն ընկած ժամանակահատվածում Այանը, լինելով Էվա Պերոնի կերպարում, մասնակցել է Մասսիմո Ռոմեո Պիպարոյի «Էվիտա» մյուզիքլին։ Կայացել է 70 ներկայացում, որոնք դիտել են ընդհանուր առմամբ 72 719 հանդիսատես։

### Վերադարձ և աշխատանք X Factor 13-ում
Մյուզիքլում աշխատելու փորձից հետո Մալիկան իրեն նվիրում է նոր երաժշտության ստեղծման երկարատև շրջանին և համերգային գործունեությունից հանգստանալուն, որը տևում է ավելի քան երկու տարի։ Այնուամենայնիվ, երգչուհին պարբերաբար հայտնվում էր հեռուստահաղորդումներում՝ որպես երաժշտական հյուր։

2018 թվականի մայիսի 22-ին Մալիկան Instagram-ի իր էջում հրապարակում է տեսաուղերձ, որում հայտնում է «*Stracciabudella*» սինգլի թողարկման մասին, որն իր հերթին ազդարարում է «Domino» հինգերորդ ստուդիական ալբոմի հապշտապ թողարկումը։ Ալբոմը լույս է տեսել նույն թվականի սեպտեմբերի 21-ին։

2019 թվականի հունիսի 1-ին հայտարարվեց, որ Մալիկան կմասնակցի որպես ժյուրիի անդամ X Factor-ի իտալական տարբերակի նոր եթերաշրջանում։

2019 թվականի հուլիսի 3-ին իտալա-բրազիլական Selton խումբը թողարկեց «Ipanema» սինգլը, որի ձայնագրմանը մասնակցել է Մալիկան։

2019 թվականի հոկտեմբերի 11-ին Մալիկան թողարկում է «Wow (niente aspetta)» երգը, որը չի ընդգրկվել նրա ոչ մի ալբոմում։ «Wow (niente aspetta)»-ն օգտագործվել է Oral-B-ի գովազդային հոլովակում, որը X Factor 13-ի հովանավորն էր։

### Հինգերորդ Սան Ռեմո (2021 թվականից սկսած)
2020 թվականի դեկտեմբերի 17-ին հայտնի է դառնում Մալիկայի՝ 2021 թվականի Սան Ռեմո փառատոն վերադառնալու մասին՝ վեց տարվա բացակայությունից հետո, «*Ti piaci così*» երգով։ Փառատոնի երրորդ երեկոյան, որը նվիրված է քավեր տարբերակներին, Մալիկան կատարել է իտալացի երգչուհի Կատերինա Կազելլիի «*Insieme a te non ci sto più*» երգը։ Փառատոնի եզրափակչում Մալիկան զբաղեցրել է 15-րդ տեղը։

2021 թվականի մարտի 26-ին լույս է տեսնում Մալիկայի վեցերորդ ստուդիական ալբոմը, որը կոչվում է «*Malifesto*»։

## Անձնական կյանք
2005 թվականին, 21 տարեկան հասակում, Մալիկան աղջիկ է ունեցել, ում անվանել է Միա։ 2009 թվականին երգչուհին սկսել է հանդիպել երաժիշտ Չեզարե Կրեմոնինիի հետ, 2010 թվականին զույգը բաժանվել է։

2011 թվականի հունիսին Լաս Վեգասում Մալիկան գաղտնի ամուսնացել է գովազդային հոլովակների և տեսահոլովակների ռեժիսոր Ֆեդերիկո Բրուջայի հետ։ Պաշտոնական հարսանեկան արարողությունը տեղի է ունեցել Միլանում 2011 թվականի դեկտեմբերի 1-ին։

Զույգը բաժանվել է 2016 թվականին։

## Մասնակցություն Սան Ռեմոյի փառատոնին
* Սան Ռեմո փառատոն 2009։ «Come foglie» — 2-րդ տեղ նոր արտիստներ կատեգորիայում
* Սան Ռեմո փառատոն 2013։ «E se poi» — 4-րդ տեղ
* Սան Ռեմո փառատոն 2015։ «Adesso e qui (nostalgico presente)» — 3-րդ տեղ
* Սան Ռեմո փառատոն 2021։ «Ti piaci così» — 15-րդ տեղ

## Սկավառակագրություն
### Ստուդիական ալբոմներ
* 2008 — *Malika Ayane*
* 2010 — *Grovigli*
* 2012 — *Ricreazione*
* 2015 — *Naïf*
* 2018 — *Domino*
* 2021 — *Malifesto*

## Ծանոթագրություններ

## Արտաքին հղումներ

* Официальный сайт
* 
* 
* 

Կատեգորիա:Իտալացի երգահաններ
Կատեգորիա:Իտալացի երգչուհիներ